**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1601/2017

**656a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 656)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

 Národná rada Slovenskej republiky uznesením č. 759 z 5. septembra 2017 pridelila vládny návrh zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 656)na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

**Výbor** Národnej rady Slovenskej republiky **pre financie a rozpočet** (uzn. č. 198 zo dňa 3. októbra 2017)

**Ústavnoprávny výbor** Národnej rady Slovenskej republiky (uzn. č. 284 zo dňa 3. októbra 2017)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy:**

**K čl. I (3. bod návrhu)**

 V čl. I 3. bod § 26 ods. 4 sa slová „deklarovaný tovar“ nahrádzajú slovom „tovar“.

Ide o legislatívno-technickú úpravu, ktorou sa zosúlaďuje terminológia v predkladanom návrhu zákona.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I 18. bod** (§ 55a)

V čl. I  18. bode v § 55a odseky 1 až 3 znejú:

„(1) Pri ručení vo forme jednotlivej záruky ručiteľ uvedený v § 55 ods. 2 podáva ručiteľské vyhlásenie podľa vzoru, ktorý ustanoví všeobecne záväzný právny predpis, ktorý vydá ministerstvo; vzor ručiteľského vyhlásenia podľa osobitného predpisu60g) sa nepoužije.

(2) Ručiteľské vyhlásenie pri ručení vo forme jednotlivej záruky v elektronickej podobe obsahuje náležitosti ustanovené vo vzore podľa odseku 1 okrem požiadaviek na odtlačok pečiatky a text uvádzaný vlastnou rukou.

(3) Okrem náležitostí podľa odseku 2 ručiteľské vyhlásenie pri ručení vo forme jednotlivej záruky v elektronickej podobe môže obsahovať číslo colného vyhlásenia alebo číslo vyhlásenia na dočasné uskladnenie, na ktoré sa záruka vzťahuje. Ak sa v ručiteľskom vyhlásení pri ručení vo forme jednotlivej záruky v elektronickej podobe uvedie číslo colného vyhlásenia alebo číslo vyhlásenia na dočasné uskladnenie, takéto ručiteľské vyhlásenie sa vzťahuje na tovar a colnú operáciu uvedené v tomto colnom vyhlásení alebo v tomto vyhlásení na dočasné uskladnenie; opis tovaru a colná operácia sa v takomto ručiteľskom vyhlásení nemusia uvádzať.“.

V súlade s čl. 151 ods. 7 vykonávacieho nariadenia k Colnému kódexu Únie sa ustanovuje povinnosť použiť pri ručení vo forme jednotlivej záruky vzor ručiteľského vyhlásenia, ktorý ministerstvo ustanoví vo vykonávacom predpise, čím sa vylúči aplikácia vzoru ručiteľského vyhlásenia uvedeného v prílohe 32-01 tohto vykonávacieho nariadenia. Navrhuje sa, aby náležitosti vzoru pre listinnú podobu, okrem požiadaviek na odtlačok pečiatky a text uvádzaný vlastnou rukou, obsahovalo aj ručiteľské vyhlásenie pri ručení vo forme jednotlivej záruky v elektronickej podobe. Ustanovenie takéhoto vzoru ručiteľského vyhlásenia je v súlade s národnými postupmi a odzrkadľuje požiadavky praxe.

**Výbor NR SR pre financie a rozpočet**

**Gestorský výbor odporúča schváliť.**

**K čl. I (41. bod návrhu)**

V čl. I 41. bod § 92e ods. 3 sa za slová „Ustanovenie § 84b“ vkladajú slová „v znení účinnom od 1. januára 2018“.

Ide o legislatívno-technickú úpravu, ktorou sa precizuje navrhované ustanovenie.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. II**

V čl. II sa za 9. bod vkladajú nové body 10. a 11., ktoré znejú:

„10. V § 183 ods. 1 písm. f) sa na konci vypúšťa slovo „alebo “.

11. V § 183 ods. 1 písm. g) sa na konci bodka nahrádza čiarkou a pripája sa slovo „alebo“.“.

Ostatné body sa primerane prečíslujú.

Ide o legislatívno-technickú úpravu vykonanú v súvislosti s navrhovanou zmenou v čl. II 10. bod predkladaného návrhu zákona.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1,2,3,4** hlasovať spoločne s návrhom gestorského výboru **schváliť.**

V.

 Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 656) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 199/2004 Z. z. Colný zákon a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 656a) bola schválená uznesením gestorského výboruč**. 219 z 9. októbra 2017**.

Týmto uznesením výbor zároveň poveril spoločného spravodajcu **Eduarda Adamčíka,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 9. októbra 2017

 **Ladislav Kamenický, v.r.**

**predseda**

 **Výboru NR SR pre financie a rozpočet**